# Tiuⁿ Io̍k-sêng

| Tiuⁿ Io̍k-sêng 張育成 / Yu Chang |
| --- |
|  |
| Hù-pang Hān-chiòng – No. 99 |
| **Lāi-iá-chhiú** |
| **Chhut-sì:** 1995 nî 8 goe̍h 18 ji̍t （1995-08-18）(30 hòe)  Tiong-hôa Bîn-kok Tâi-tang-koān  |
|

|  |  |
| --- | --- |
| **Táⁿ-kek:** chiàⁿ | **Tâu-kiû:** chiàⁿ |

 |
| Chit-gia̍p chho͘-chhù chhut-sài |
| **Bí-kok Chit-pāng:** 2019 nî 6 goe̍h 28, tī Cleveland Indians |
| **Tiong-hôa Chit-pāng:** 2024 nî 7 goe̍h 12, tī Hù-pang Hān-chiòng |
| Chòe-āu Bí-kok Chit-pāng chhut-sài |
|  2023 nî 8 goe̍h 6 hō, tī Boston Âng Boe̍h-á |
| Bí-kok Chit-pāng sò͘-kì thóng-kè (chì 2023 nî ûi-chí) |
| Táⁿ-kek-lu̍t | 0.204 |
| An-táⁿ | 121 |
| Choân-lûi-táⁿ | 20 |
| Táⁿ-tiám | 79 |
| Thau-luí | 5 |
| Tiong-hôa Chit-pāng sò͘-kì thóng-kè (chì 2025 nî ûi-chí) |
| Táⁿ-kek-lu̍t | 0.284 |
| An-táⁿ | 105 |
| Choân-lûi-táⁿ | 24 |
| Táⁿ-tiám | 65 |
| Thau-luí | 11 |
| Tūi-ngó͘ |
| * Cleveland Indians / Cleveland Guardians (Sió-liân-bêng－Tāi-liân-bêng, 2013－2022)
* Pittsburgh Hái-chha̍t（2022)
* Tampa Oan Kong-bông (Sió-liân-bêng－Tāi-liân-bêng, 2022, 2024)
* Boston Âng Boe̍h-á (Sió-liân-bêng－Tāi-liân-bêng, 2022–2023)
* Hù-pang Hān-chiòng (2024 nî－)
 |
| Seng-gâi cheng-chhái piáu-hiān kah ti̍t-chióng |
| * Tiong-hôa Chit-pāng tan-goe̍h MVP: 2026/05
* Tiong-hôa Chit-pāng Bêng-seng-sài: 2025
* 2023 nî Sè-kài Iá-kiû Keng-tián-sài ī-sài *A*-cho͘ MVP
* 2023 nî Sè-kài Iá-kiû Keng-tián-sài choân-bêng-seng-tūi It-lúi-chhiú
 |

Tiuⁿ Io̍k-sêng| Tit-kàu ê chióng |
| --- |
| Tāi-piáu  Tiong-hôa Tâi-pak |
| Lâm-chú iá-kiû |
| A-chiu Iá-kiû Kím-phiau-sài |
|  | 2015 nî Tâi-tiong | Thoân-tūi |
|  | 2019 nî Tâi-tiong | Thoân-tūi |
| A-chiu Chheng-siàu-pāng Kím-phiau-sài |
|  | 2010 nî Bān-kok | Thoân-tūi |
| A-chiu Siàu-pāng Kím-phiau-sài |
|  | 2006 nî Chhian-ia̍p | Thoân-tūi |

**Tiuⁿ Io̍k-sêng** (張育成; 1995 nî 8 goe̍h 18 ji̍t chhut-sì ) sī Tâi-oân Tâi-tang-koān chhut-sin ê chit-gia̍p iá-kiû soán-chhiú. I sī A-bí-cho̍k lâng, siú-pī ūi-tì sī lāi-iá-chhiú. I hiān-chhú-sî hāu-le̍k Tiong-hôa Chit-pāng ê Hù-pang Hān-chiòng, chìn-chêng bat-tī Bí-kok Iá-kiû Tāi Liân-bêng phah-kòe-kiû, i tī hia teng-lio̍k ê miâ hō-chò **Yu Chang**.

Tiuⁿ Io̍k-sêng 2013 nî ko-tiong pit-gia̍p liáu-āu hām Bí-kok Iá-kiû Tāi Liân-bêng Cleveland Indians chhiam-iok, khì Bí-kok sió-liân-bêng phah-kiû. Bóe-á tī 2017 nî tē-it pái chhut-hiān tī tāi-liân-bêng 40 lâng miâ-toaⁿ. 2019 nî khai-sí chèng-sek tī tāi-liân-bêng chhut-sài. 2022 nî kiû-kùi in-ūi kiû-thoân kau-e̍k kap sek-chhut téng goân-in, hāu-le̍k kòe 4 ki kiû-tūi. 2023 nî 2 goe̍h hām Boston Âng Boe̍h-á oân-sêng sio̍k-iok. 2024 nî 6 goe̍h, Tiuⁿ Io̍k-sêng tńg-lâi Tâi-oân chham-ka Tiong-hôa Chit-pāng ê soán-siù-hōe, lo̍h-bóe hō͘ Hù-pang Hān-chiòng kéng-tio̍h chiâⁿ-chò hit-pái ê chiōng-goân, pēng-chhiáⁿ í 3-nî-pòaⁿ 9250-bān ka-bêng Hù-pang.

## Seng-gâi

### Bí-kok Chit-pāng

Tiuⁿ Io̍k-sêng tī Sió-liân-bêng 3A Columbus Clippers ê sî
2013 nî 6 goe̍h ko-tiong pit-gia̍p chìn-chêng, tio̍h kah Indians-tūi chhiam--loeh 50-bān Bí-kim chhiam-iok-kim ê Sió-liân-bêng ha̍p-iok. In-ūi Tiuⁿ Io̍k-sêng iu-goân-ū ko-tiong ha̍k-seng ê sin-hūn, ûi-hoán Ha̍k-seng Iá-kiû Liân-bêng ê kui-tēng, tān-sī āu-lâi bô siū-tio̍h chhú-hūn.

2015 nî 9 goe̍h tāi-piáu Tiong-hôa-tūi chham-ka 2015 nî A-chiu Iá-kiû Kím-phiau-sài, tī tùi-chiàn Tiong-kok-tūi ê pí-sài tang-tiong, 2-kio̍k-hā kòng chhut nn̄g-hun táⁿ-tiám e5 hőng-bú-láng.

2017 nî 11 goe̍h, thâu-chi̍t-pái ji̍p-khì Tāi-liân-bêng kiû-tūi ê 40-lâng miâ-toaⁿ.

Tiuⁿ Io̍k-sêng tī 2019 nî khà chhut i tī Tāi-liân-bêng thâu-chi̍t-an ê táⁿ-se̍k
2019 nî 6 goe̍h 28, thâu-chi̍t-pái peh ji̍p-khì Tāi-liân-bêng, chiâⁿ-chò tē 16-ūi ji̍p-khì Tāi-liân-bêng ê Tâi-oân soán-chhiú, kâng-chi̍t-ji̍t bīn-tùi Baltimore Orioles tam-jīm sian-hoat peh-hoan saⁿ-lúi-chhiú, sī seng-gâi thâu-chi̍t-tiûⁿ Tāi-liân-bêng chhut-sài, 3 táⁿ-sò͘ bô an-táⁿ. 8 goe̍h 26, bīn-tùi Kham-sat-su-chhī Hông-ka chò sian-hoat chhit-hoan saⁿ-lúi-chhiú, tan-tiûⁿ 3 táⁿ-sò͘ 2 an-táⁿ, phah chhut Tāi-liân-bêng seng-gâi thâu-chi̍t-an, pēng-chhiáⁿ phah chhut thâu-chi̍t-ki saⁿ-lúi an-táⁿ. 9 goe̍h 10, bīn-tùi Lo̍k-sam-ki Thiⁿ-sài chò sian-hoat káu-hoan saⁿ-lúi-chhiú, tan-tiûⁿ 3 táⁿ-sò͘ 1 an-táⁿ, phah chhut Tāi-liân-bêng seng-gâi thâu-chi̍t-ki hőng-bú-láng, ū 3-hun ê táⁿ-tiám.

2021 nî 4 goe̍h 2 hō, khui-bō͘-chiàn bīn-tùi Té-te̍k-lu̍t Hó͘ chiâⁿ-chò thâu-chi̍t-ê tī Bí-kok Chit-pāng Tāi Liân-bêng khui-bō͘-chiàn sian-hoat ê Tâi-oân iá-chhiú, tam-jīm chhit-hoan it-lúi-chhiú, 2 tá-sò͘ bô an-táⁿ. 5 goe̍h 27, bīn-tùi Té-te̍k-lu̍t Hó͘ tam-jīm la̍k-hoan iû-kek-chhiú, tan-tiûⁿ 5 táⁿ-sò͘ 1 an-táⁿ, pēng-chhiáⁿ cháu chhut Tāi-liân-bêng seng-gâi thâu-chi̍t-pái thau-lúi sêng-kong. 6 goe̍h 17, bīn-tùi Baltimore Orioles tam-jīm peh-hoan saⁿ-lúi-chhiú, tan-tiûⁿ 4 táⁿ-sò͘ 2 an-táⁿ, pēng-chhiáⁿ kòng chhut 2-hun táⁿ-tiám ê hőng-bú-láng, sī i Tāi-liân-bêng seng-gâi tē-3-ki hőng-bú-láng, chhiau-kòe Ô͘ Kim-liông, chiâⁿ-chò tī Tāi-liân-bêng kòng siōng chē hőng-bú-láng ê Tâi-oân-lâng, mā sī tī Tāi-liân-bêng phah siōng chē táⁿ-tiám ê Tâi-oân soán-chhiú. 8 goe̍h 14, bīn-tùi Té-te̍k-lu̍t Hó͘ tam-jīm chhit-hoan saⁿ-lúi-chhiú, tan-tiûⁿ 3 táⁿ-sò͘ 2 an-táⁿ, pau-hâm pún-kùi tē-saⁿ-hong, tan-kùi saⁿ-hong mā chhiau-kòe Ô͘ Kim-liông chiâⁿ-chò tan-kùi tī Tāi-liân-bêng siōng chē hong ê Tâi-oân thûi-á-chhiú. 8 goe̍h 25, bīn-tùi Texas Rangers tam-jīm chhit-hoan it-lúi-chhiú, tan-tiûⁿ 4 táⁿ-sò͘ 2 an-táⁿ, pau-hâm pún-kùi tē-sì-hong, tī Tāi-liân-bêng ê chóng an-táⁿ sò͘ chhiau-kòe Lîm Chú-úi, chiâⁿ-chò tī Tāi-liân-bêng phah siōng chē an-táⁿ ê Tâi-oân-lâng, keh-ji̍t koh kòng chi̍t-ki hőng-bú-láng, chiâⁿ-chò thâu-chi̍t-ê tī Tāi-liân-bêng liân-sòa pí-sài kòng chhut hőng-bú-láng ê Tâi-oân kiû-oân. 9 goe̍h 2 hō, tī bīn-tùi Kham-sat-su-chhī Hông-ka ê pí-sài lāi-té, chiap-thè jī-lúi-chhiú chiūⁿ-tiûⁿ, tī 7-kio̍k-siōng kòng chhut seng-gâi Tāi-liân-bêng ê thâu-chi̍t-ki tāi-táⁿ hőng-bú-láng.

2022 nî 5 goe̍h 30, Tiuⁿ Io̍k-sêng hőng kau-e̍k khì Pittsburgh Hái-chha̍t-tūi, 6 goe̍h 7 hō, bīn-tùi Té-te̍k-lu̍t Hó͘ tam-jīm chhit-hoan jī-lúi-chhiú, kòng chhut ka-ji̍p Hái-chha̍t-tūi ê thâu-chi̍t-an, thâu-chi̍t-ê táⁿ-tiám. 6 goe̍h 14, bīn-tùi Saint Louis Cardinals tam-jīm chhit-hoan jī-lúi-chhiú, tan-tiûⁿ 4 táⁿ-sò͘ 2 an-táⁿ, kòng-chhut tī Hái-chha̍t-tūi ê thâu-chi̍t-ki hőng-bú-láng, mā sī pún-kùi thâu-chi̍t-ki, kò-jîn Tāi-liân-bêng seng-gâi tē-11-ki. 7 goe̍h 6 hō, Tiuⁿ Io̍k-sêng hőng kau-e̍k khì Tampa Oan Kong-bông-tūi, pēng-chhiáⁿ táⁿ-kek mā lú-lâi-lú-hó, táⁿ-kek-lu̍t ke khah koân, 36-tiûⁿ pí-sài lóng-chóng phah chhut 3-hong. 9 goe̍h 7 hō, ta̍t-sêng seng-gâi 100-an, pēng-chhiáⁿ kòng chhut hit-kùi ê tē-sì-hong, chiâⁿ-chò Tâi-oân iá-kiû sú-siōng tī Tāi-liân-bêng phah chhut siōng chē an-táⁿ ê Tâi-oân soán-chhiú, koh-lâi sī Lîm Chú-úi kah Ô͘ Kim-liông. 9 goe̍h 11, hőng kau-e̍k khì Âng Boe̍h-á-tūi. 11 goe̍h 19, Tiuⁿ Io̍k-sêng chiâⁿ-chò chū-iû kiû-oân.

2022 nî 12 goe̍h 31, *ETtoday* pò-tō Tiuⁿ Io̍k-sêng tī 12 goe̍h 30 thàu-kòe khan-kâu-á kong-si hiòng 2023 nî Sè-kài Iá-kiû Keng-tián-sài Tiong-hôa-tūi chóng-kàu-liān Lîm Ga̍k-pêng piáu-sī, in-ūi 2023 nî kiû-kùi sī i chit-pāng seng-gâi chiâⁿ koan-kiān ê chi̍t-tang, su-iàu choân-sim tâu-ji̍p chhun-hùn chún-pī sin kiû-kùi, oán-siā Tiong-hôa-tūi ê teng-tiàu. Tān-sī Tiuⁿ Io̍k-sêng tī 2019 nî chham-ka A-kím-sài tit-tio̍h thé-io̍k-sú pó͘-chhiong-peng ê chu-keh, pēng-chhiáⁿ tī 2020 nî kiat-sok 12-kang ê pó͘-chhiong peng-e̍k, 2023 nî Keng-tián-sài Tiuⁿ Io̍k-sêng iá tī 5-tang ê lia̍t-koán kî-kan lāi-té. 2023 nî 1 goe̍h 3 hō, Tiuⁿ Io̍k-sêng tap-èng ka-ji̍p Tiong-hôa-tūi. 1 goe̍h 13, Tiuⁿ Io̍k-sêng ji̍p-soán Keng-tián-sài Tiong-hôa-tūi 36-lâng chi̍p-hùn miâ-toaⁿ. 2 goe̍h 6 hō, Tiuⁿ Io̍k-sêng ji̍p-soán Keng-tián-sài Tiong-hôa-tūi 30lâng miâ-toaⁿ. 2023 nî 3 goe̍h Keng-tián-sài, Tiuⁿ Io̍k-sêng táⁿ-kek piáu-hiān chiâⁿ hó, seng tī 3 goe̍h 10 hō tùi-chiàn Í-tāi-lī kòng chhut nn̄g-hun hőng-bú-láng, hō͘ nn̄g-tūi pêⁿ-chhiú, lo̍h-bóe í 11 : 7 phah-pāi Í-tāi-lī. Koh tī 3 goe̍h 11, tùi-chiàn Hô-lân-tūi móa-lúi kòng chhut móa-lúi choân-lûi-táⁿ, hō͘ Tiong-hôa-tūi tò-iâⁿ tit-tio̍h tē-jī-sèng. Sui-jiân chòe-āu Tiong-hôa-tūi bô-hoat-tō͘ chìn-kip tē-jī-lûn, Tiuⁿ Io̍k-sêng í chhit-ki an-táⁿ (táⁿ-kek-lu̍t 0.438), chiūⁿ-lúi-lu̍t 0.500, tn̂g-táⁿ-lu̍t 0.938, nn̄g-ki hőng-bú-láng, peh-hun táⁿ-tiám ê sêng-chek tit-tio̍h *A*-cho͘ ê MVP kah tāi-hōe chòe-ka it-lúi-chhiú, chiâⁿ-chò Sè-kài Iá-kiû Keng-tián-sài thâu-chi̍t-ê ji̍p-soán choân-bêng-seng-tūi ê Tâi-oân kiû-oân.

2023 nî 2 goe̍h 16, Bí-kok Chit-pāng Tāi Liân-bêng Boston Âng Boe̍h-á soan-pò͘ kah Tiuⁿ Io̍k-sêng chhiam--loeh chi̍t-nî ê ha̍p-iok. 2023 nî 8 goe̍h 12, Tiuⁿ Io̍k-sêng tông-ì kè-sio̍k lâu tī Âng Boe̍h-á hē-thóng, ka-ji̍p Sió-liân-bêng 3A ê Worcester Red Sox.

2024 nî 2 goe̍h 20, Tampa Oan Kong-bông soan-pò͘ kah Tiuⁿ Io̍k-sêng chhiam--loeh Sió-liân-bêng ê ha̍p-iok, koh-ū chhun-hùn iau-chhiáⁿ. 2024 nî 6 goe̍h 18, Tiuⁿ Io̍k-sêng soan-pò͘: "Siūⁿ chhù--ah, góa koat-tēng ka-ji̍p 2024 Tiong-hôa Chit-pāng Soán-siù!", chèng-sek soan-pò͘ tâu-ji̍p 2024 nî Tiong-hôa Chit-pāng Soán-siù-hōe. 6 goe̍h 28, tī soán-siù-hōe téng-koân, Tiuⁿ Io̍k-sêng hō͘ Hù-pang Hān-chiòng í thâu-chi̍t-lûn tē-it chí-miâ kéng ji̍p-khì, chiâⁿ-chò hit-nî ê chiōng-goân. 2024 nî 7 goe̍h 11, Tiuⁿ Io̍k-sêng í 3.5 nî chóng-kè-ta̍t 9250-bān (pau-hâm kek-lē chióng-kim), pêng-kin goe̍h-kip chhiau-kòe 220-bān Sin-tâi-phiò ê ha̍p-iok chèng-sek ka-bêng Hù-pang Hān-chiòng, chiâⁿ-chò hit-tang-chūn Tiong-hôa Chit-pāng siōng tōa ê ha̍p-iok. 2024 nî 7 goe̍h 12, tiàm Sin-chng Iá-kiû-tiûⁿ tùi-chiàn Thóng-it 7-ELEVEn Sai, sī i thâu-chi̍t-pái tī Tiong-chit chhut-sài, 9-kio̍k-hā bīn-tùi Phoaⁿ Ui-lûn phah chhut jī-lúi an-táⁿ, sī ka-ji̍p Tiong-chit liáu-āu ê thâu-chi̍t-ki an-táⁿ. 7 goe̍h 16, tī Sin-chng Iá-kiû-tiûⁿ tùi-chiàn Tiong-sìn Hiaⁿ-tī, 4-kio̍k-hā bīn-tùi Chhòa Chê-thiat kòng chhut Tiong-chit seng-gâi ê thâu-chi̍t-hong. 8 goe̍h 21, tī Sin-chng Iá-kiû-tiûⁿ tùi-chiàn Tâi-kǹg Hiông-eng, tī 9-kio̍k-hā nn̄g-lâng chhut-kio̍k ê sî, bīn-tùi N̂g Kûn kòng chhut Tiong-chit seng-gâi thâu-chi̍t-ki chài-kiàn hőng-bú-láng.

## Chit-pāng Seng-gâi Sêng-chek

### Bí-kok Chit-pāng

| Nî-tō͘ | Kiû-tūi | Chhut-sài | Táⁿ-sò͘ | An-táⁿ | Hőng-bú-láng | Táⁿ-tiám | Thau-luí | Sa̋n-sín | Sì-sí | Lúi-táⁿ-sò͘ | Siang-sat | Táⁿ-kek-lu̍t | Chiōⁿ-lúi-lu̍t | Tn̂g-táⁿ-lu̍t | OPS |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2019 | Cleveland Indians | 28 | 73 | 13 | 1 | 6 | 0 | 22 | 11 | 20 | 4 | 0.178 | 0.286 | 0.274 | 0.560 |
| 2020 | 10 | 11 | 2 | 0 | 1 | 0 | 4 | 2 | 2 | 2 | 0.182 | 0.368 | 0.182 | 0.490 |
| 2021 | Cleveland Guardians | 89 | 237 | 54 | 9 | 39 | 1 | 69 | 11 | 101 | 4 | 0.228 | 0.267 | 0.426 | 0.693 |
| 2022 | 4 | 10 | 0 | 0 | 0 | 0 | 7 | 0 | 0 | 0 | 0.000 | 0.000 | 0.000 | 0.000 |
| Pittsburgh Hái-chha̍t | 18 | 42 | 7 | 1 | 2 | 0 | 18 | 4 | 11 | 1 | 0.167 | 0.286 | 0.262 | 0.548 |
| Tampa Oan Kong-bông | 36 | 98 | 25 | 3 | 12 | 0 | 27 | 7 | 37 | 3 | 0.260 | 0.305 | 0.385 | 0.690 |
| Boston Âng Boe̍h-á | 11 | 20 | 3 | 0 | 1 | 0 | 7 | 5 | 5 | 1 | 0.150 | 0.346 | 0.250 | 0.596 |
| 2023 | 39 | 105 | 17 | 6 | 18 | 4 | 34 | 3 | 37 | 2 | 0.162 | 0.200 | 0.352 | 0.552 |
| Ha̍p-kè | 5-tang | 235 | 594 | 121 | 20 | 79 | 5 | 188 | 43 | 213 | 17 | 0.204 | 0.265 | 0.359 | 0.624 |

### Tiong-hôa Chit-pāng

| Nî-tō͘ | Kiû-tūi | Chhut-sài | Táⁿ-sò͘ | An-táⁿ | Hőng-bú-láng | Táⁿ-tiám | Thau-luí | Sa̋n-sín | Sì-sí | Lúi-táⁿ-sò͘ | Siang-sat | Táⁿ-kek-lu̍t | Chiōⁿ-lúi-lu̍t | Tn̂g-táⁿ-lu̍t | OPS |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2024 | Hù-pang Hān-chiòng | 47 | 137 | 37 | 10 | 30 | 4 | 44 | 40 | 74 | 3 | 0.270 | 0.445 | 0.540 | 0.985 |
| 2025 | 65 | 233 | 68 | 14 | 35 | 7 | 36 | 34 | 124 | 9 | 0.292 | 0.385 | 0.532 | 0.917 |
| Ha̍p-kè | 2-tang | 112 | 370 | 105 | 24 | 65 | 11 | 80 | 74 | 198 | 12 | 0.284 | 0.409 | 0.535 | 0.944 |

## Sêng-pāng Kok-chhiú Keng-le̍k

* 2015 nî A-chiu Iá-kiû Kím-phiau-sài Tiong-hôa-tūi
* 2019 nî A-chiu Iá-kiû Kím-phiau-sài Tiong-hôa-tūi
* 2023 nî Sè-kài Iá-kiû Keng-tián-sài Tiong-hôa-tūi
* 2026 nî Sè-kài Iá-kiû Keng-tián-sài Chu-keh-sài Tiong-hôa-tūi

## Koh-khòaⁿ

* Bí-kok Chit-pāng Tāi Liân-bêng Tâi-oân kiû-oân lia̍t-toaⁿ

## Chham-khó Chu-liāu

## Gōa-pō͘ Liân-kiat

* Tiuⁿ Io̍k-sêng ê Facebook choan-ia̍h
* Tiuⁿ Io̍k-sêng tī Instagram
* Tiuⁿ Io̍k-sêng ê Twitter bāng-ia̍h
* Tâi-oân Pāng-kiû Wiki-koán：張育成(Hàn-gí)

|  |  |  |
| --- | --- | --- |
| chêng-jīm:  **Lîm Chú-úi** | **Tiong-hôa Chit-pāng sin-lâng soán-siù chiōng-goân** 2024 nî | kè-jīm:  **Úi Hông-liōng** |